སྤྱི་ལོ་ལོར་ཁྲི་རྒན་སྐུ་ཕྲེང་ལྔ་བ་འཇམ་དབྱངས་འཕྲིན་ལས་དབང་བོ་དང་ཁོང་གི་ཚ་བོ་མ་ཎི་པ་ཐུབ་བསྟན་བསྟན་འཕེལ་གཉིས་ཀྱིས་དམངས་སྒོར་ཁྲི་ལྔ་བརྒྱ་ལྷག་གི་འགྲོ་སོང་བཏང་སྟེ་བརྩིགས་མཁར་གྱི་རྨང་གཞིའི་སྟེང་ལྷ་ཁང་རྟེན་དང་བརྟེན་པ་བསྐྱར་བཞེངས་མཛད་དེ།ཁོང་རྣམ་གཉིས་ཀྱི་སྐུ་དྲིན་ལས་སྐུ་རྒྱུ་གསེར་ཟངས་ལས་གྲུབ་པའི་འཇམ་དབྱངས་ཀུན་གཟིགས་ཀྱི་སྐུ་བརྙན་བྱོན་ལེགས་མ་མཐོ་ཚད་ལ་སྤྱི་ཁྲི་བརྒྱད་ལྷག་ཅན་འདི་ཉིད་ལེགས་གྲུབ་བྱུང་།གཟུངས་གཞུག་གི་སྐོར་ལ།ཆུ་ཤེལ་ལས་གྲུབ་པའི་མེ་ཏོག་པདྨའི་སྟེང་གསེར་གྱིས་གཡོགས་པའི་སངས་རྒྱས་ཀྱི་འཕེལ་གདུང་རིལ་བུ་གསུམ་བཞུགས་པ་དང་།རྒྱལ་དབང་ཐམས་ཅད་མཁྱེན་པས་གནང་བའི་འཇམ་དབྱངས་ཀྱི་ལི་སྐུ་བྱིན་ཅན།ས་སྐྱ་གོང་མ་རིན་པོ་ཆེས་གནང་བའི་གུར་གྱི་ལི་སྐུ་ངོ་མཚར་ཅན།གྲོ་མོ་རིན་པོ་ཆེའི་སྐུ་མདུན་ནས་ཐོན་པའི་རྗེ་ཙོང་ཁ་བའི་སྨན་སྐུ་གཙོས་སྐུ་གསུང་ཐུགས་རྟེན་བྱིན་ཅན་མང་པོ་བཞུགས།རྒྱབ་ཕྱོགས་སུ།རྒྱུ་ཤིང་ལས་གྲུབ་པའི་ཐུགས་རྗེ་ཆེན་པོ་ཕྱག་སྟོང་སྤྱན་སྟོང་དང་།གསང་བདག་ཕྱག་ན་རྡོ་རྗེ་གཉིས་ཀྱི་སྐུ་འདྲ་མཐོ་ཚད་ལ་སྤྱི་ཁྲི་གསུམ་ཅན་དང་།ཡབ་རྗེ་སྐུ་ཕྲེང་རིམ་བྱོན་གྱི་སྐུ་འདྲ་ཆུང་བ།དེ་དག་གི་མཐའ་བསྐོར་གྱི་ཀུན་དགའ་ར་བའི་ནང་དུ་བཀའ་བསྟན་གཉིས་དང་།རྗེ་ཡབ་སྲས་གསུམ་གྱི་གསུང་འབུམ།ཡབ་རྗེ་སྐལ་ལྡན་རྒྱ་མཚོ་སྐུ་ཕྲེང་རིམ་བྱོན་གྱི་གསུང་འབུམ།ཁྲི་རྒན་འཇམ་དབྱངས་ཐུབ་བསྟན་རྒྱ་མཚོའི་གསུང་འབུམ་སོགས་གསུང་པོད་མང་པོ།འགྲམ་ངོས་གཡས་གཡོན་གྱི་ཀུན་དགའ་ར་བའི་ནང་དུ།གསེར་ཟངས་ལས་གྲུབ་པའི་འཇམ་དབྱངས་ཀུན་གཟིགས་ཀྱི་སྐུ་འདྲ་ཆུང་བ་ཆིག་སྟོང་ལྷག་དང་།རྒྱུ་ཤིང་ལས་གྲུབ་པའི་གནས་བརྟན་བཅུ་དྲུག་གི་སྐུ་བརྙན་ཁྲི་གང་ཅན།སྒོ་འགྲམ་ནང་ལོགས་སུ།སྒྲོལ་མའི་ཞིང་བཀོད་དང་།འཇམ་དབྱངས་ཞིང་བཀོད།རྣམ་སྣང་མངོན་བྱང་།མི་འཁྲུགས་པའི་ཞིང་བཀོད།ཕུར་བ།རྣམ་སྣང་མངོན་བྱང་གི་གྱན་ཐང་།རྒྱ་མཐོངས་སྟེང་གི་དབུས་སུ།རྗེ་རིན་པོ་ཆེ་ལ་འཁོར་དག་པ་རྣམ་བརྒྱད་ཀྱིས་བསྐོར་བའི་གྱན་ཐང་གཅིག་དང་།གྲུབ་ཆེན་ཆོས་པ་རིན་པོ་ཆེའི་འཁྲུངས་རབས།ཡབ་རྗེ་སྐལ་ལྡན་རྒྱ་མཚོའི་འཁྲུངས་རབས།གཡས་གཡོན་གཉིས་སུ།གསང་འདུས།བདེ་མཆོགདུས་འཁོར།འཇིགས་བྱེད་ལྷ་བཅུ་གསུམ་མ།སྨན་བླའི་ཞིང་བཀོད།ལྷ་མོ་རིག་བྱེད་མའི་གྱན་ཐང་།རྒྱ་མཐོངས་ཁར།གོས་དྲུབས་ལས་བཞེངས་པའི་གནས་བརྟན་བཅུ་དྲུག་དང་།རྒྱན་དྲུག་མཆོག་གཉིས།མགོན་ཆོས་ལྔ།རྒྱལ་ཆེན་བཞི་སོགས་ཀྱི་སྐུ་བརྙན་བཞུགས་པའི་ནོར་བུའི་མཐོངས་བསྐོར་དང་།སྒོ་འཕྱོར་དུ།བྱམས་པའི་ཞིང་བཀོད་དང་།ཐུགས་རྗེ་ཆེན་པོའི་ཞིང་བཀོད།དེ་གཉིས་ཀྱི་སྟེང་རྒྱལ་ཆེན་བཞི་ཡང་བཞུགས།འོད་དཔག་མེད་ཀྱི་ཞིང་བཀོད།སྲིད་པའི་འཁོར་ལོ།ཨ་མྱེས་རྨ་ཆེན་གྱི་གྱན་ཐང་རྣམས་བཞུགས་སོ།།